VENDIM
Nr. 167, datë 5.8.2021

MBI SHQYRTIMIN E KËRKESËS PËR DEROGIM TË SHOQËRISË “HIDROPOWER ELEKTRIK” SHPK

Në mbështetje të nenit 16, të ligjit nr. 43/2015, “Për sektorin e energjisë elektrike”, të ndryshuar; nenit 54, paragrafi 1 dhe nenit 55, paragrafi 1, të Kodit të Transmetimit, miratuar me vendimin e Bordit të Entit Rregullator të Energjisë (ERE) nr. 186, datë 10.11.2017, të ndryshuar me vendimin e Bordit të ERE-s nr. 129, datë 4.6.2018; neneve 16, 60 dhe 61, pika 1, të Kodit të Rrjetit mbi Kërkesat për Lidhjen me Rrjetin e Gjeneruesve, miratuar me vendimin e Bordit të ERE-s nr. 129, datë 4.6.2018; kritereve për të vendosur derogime për modulet gjeneruese të energjisë elektrike, miratuar me vendimin e Bordit të ERE-s nr. 85, datë 12.5.2020, si dhe nenit 15, të “Rregullores për organizimin, funksionimin dhe procedurat e ERE-s”, miratuar me vendimin e Bordit të ERE-s nr. 96, datë 17.6.2016, Bordi i ERE-s, në mbledhjen e tij të datës 5.8.2021, pasi shqyrtoi relacionin me nr. 110/2 prot., datë 29.7.2021, të përgatitur nga drejtoritë teknike, “Mbi shqyrtimin e kërkesës për derogim të shoqërisë ‘Hidropower Elektrik’ sh.p.k.”,
konstatoi se:
- Bordi i ERE-s, me vendimin nr. 85, datë 12.5.2020, ka miratuar “Kriteret për të vendosur derogime për modulet gjeneruese të energjisë elektrike”. Në këtë akt rregullator parashikohet se në kuptim të nenit 60, të Kodit të Rrjetit mbi Kërkesat për Lidhjen me Rrjetin të Gjeneruesve, miratuar me vendimin e Bordit të ERE-s nr. 129, datë 4.6.2018, autoriteti rregullator mundet t’i japë pronarëve të objektit gjenerues ose pronarëve të ardhshëm ose operatorit të rrjetit, derogime sipas një ose më shumë dispozitave të kodit për modulet gjenerues të rinj dhe ekzistues.
- Shoqëria “Hidropower Elektrik” sh.p.k., nëpërmjet shkresës nr. 6/28 prot., datë 29.6.2021, protokolluar në ERE me nr. 790 prot., datë 30.6.2021, ka paraqitur kërkesën për derogim lidhur me përcaktimet e nenit 54, paragrafi 1, dhe nenit 55, paragrafi 1, të Kodit të Transmetimit, miratuar me vendimin e Bordit të ERE-s, nr. 186, datë 10.11.2017, të ndryshuar me vendimin e Bordit të ERE-s nr. 129, datë 4.6.2018.
- Shoqëria “Hidropower Elektrik” sh.p.k. është mbajtëse e licencës nr. 130, seria PV11K, “Për veprimtarinë e prodhimit të energjisë elektrike”, dhënë me vendimin e Bordit të ERE-s nr. 59, datë 22.6.2011, për një afat 30-vjeçar dhe modifikuar me vendimin e Bordit nr. 194, datë 30.8.2018, si dhe mbajtëse e licencës nr. 267, seria T15P, “Për veprimtarinë e tregtimit të energjisë elektrike”, dhënë me vendimin e Bordit të ERE-s nr. 19, datë 11.2.2015, për një afat 26-vjeçar.
- Shoqëria “Hidropower Elektrik” sh.p.k. është zotëruese e HEC “Sllabinja 2B”, me fuqi të instaluar 1800 kw; HEC “Sllabinja 2C”, me fuqi të instaluar 3400 kw; HEC “Sllabinja 2D&2D/1”, me fuqi të instaluar N/1. = 4885 kw dhe N/2 =1200 kw; HEC “Sllabinja 2E”, me fuqi të instaluar 3800 kW. Fuqia totale e instaluar N = 15085 kw.
- HEC-et e shoqërisë “Hidropower Elektrik” sh.p.k. lidhen me rrjetin e transmetimit nëpërmjet N/ST 110/6.3 kV të HEC “Sllabinja 2E”, me fuqi të instaluar 10 mVA, dhe nëpërmjet N/ST 110/20/6.3 HEC “Sllabinja 2D”, me fuqi të instaluar 14.5 mVA.   
- HEC-et e shoqërisë “Hidropower Elektrik” sh.p.k. klasifikohen si njësi gjeneruese e tipit D, pasi lidhen në rrjetin 110 kV. Kriteret për të vendosur derogime për modulet gjeneruese të energjisë elektrike, miratuar me vendimin e Bordit të ERE-s nr. 85, datë 12.5.2020, u mundësojnë këtyre njësive gjeneruese të kërkojnë derogim.
- HEC-et e shoqërisë “Hidropower Elektrik” sh.p.k., janë realizuar me teknologji kineze, gjithashtu, të gjitha pajisjet e instaluara janë pajisje kineze dhe, për rrjedhojë, me gjithë përpjekjet e vazhdueshme për të realizuar integrimin e HEC-ve në sistemin SCADA të Operatorit të Sistemit të Transmetimit (OST sh.a.), shoqëria nuk ka mundur ta realizojë këtë integrim, kjo për faktin se sistemi SCADA i OST sh.a., është prodhim ABB dhe nuk realizohet ndërfaqja me sistemet kineze. 
- Në këto rrethana, shoqëria kërkon derogim për sa përcaktohet në nenin 54, paragrafi 1, dhe nenin 55, paragrafi 1, të Kodit të Transmetimit.
- Afati i derogimit të kërkuar është 24 muaj, në mënyrë që të krijohet mundësia për gjetjen e një zgjidhjeje teknike për integrimin e HEC-ve të shoqërisë “Hidropower Elektrik” sh.p.k., në sistemin SCADA të OST sh.a.
- Aplikimi për derogim i shoqërisë “Hidropower Elektrik” sh.p.k. është bërë bazuar në kriteret për të vendosur derogime për modulet gjeneruese të energjisë elektrike, miratuar me vendimin nr. 85, datë 12.5.2020, të Bordit të ERE-s, dhe periudha 24-mujore e kërkuar është konform përcaktimeve të nenit 12, pika 4, të Kodit të Transmetimit, miratuar me vendimin e Bordit të ERE-s nr. 186/2017, ndryshuar me vendimin nr. 129/2018.
- ERE, bazuar në përcaktimet e nenit 61, pika 1, të Kodit të Rrjetit mbi Kërkesat për Lidhjen me Rrjetin të Gjeneruesve, miratuar me vendimin e Bordit të ERE-s nr. 129, datë 4.6.2018, nëpërmjet shkresës nr. 790/1 prot., datë 8.7.2021, ka kërkuar opinionin e operatorit të rrjetit ku janë lidhur njësite gjeneruese, OST sh.a., në lidhje me derogimin e kërkuar nga shoqëria “Hidropower Elektrik” sh.p.k.
- OST sh.a., në përgjigje të kërkesës së bërë nga ERE me shkresën e sipërcituar, nëpërmjet shkresës nr. 4405/1 prot., datë 16.7.2021, ka parashtruar si vijon:
- Shoqëri të ndryshme të prodhimit të energjisë elektrike kanë zhvilluar dhe realizuar projektet e tyre në kohë të ndryshme. Në këto kushte edhe zhvillimi i sistemit SCADA të OST sh.a. ka qenë në zhvillim të vazhdueshëm. Për rrjedhojë, shoqëritë e prodhimit të energjisë elektrike, përfshi dhe shoqërinë “Hidropower Elektrik” sh.p.k., kanë implementuar teknologji dhe SCADA lokale, e cila paraqet vështirësi për integrimin dhe ndërfaqen me sistemin SCADA të OST sh.a. 
- OST sh.a. është shprehur, se: “nuk cenon operimin dhe funksionimin normal të sistemit të transmetimit. Ky derogim është i vlefshëm për një periudhë dyvjeçare, gjatë së cilës shoqëria duhet të marrë masa për plotësimin e kërkesave të nenit 54(1) dhe 55(1), të Kodit të Rrjetit mbi Kërkesat për Lidhjen me Rrjetin.
- Për sa më sipër, OST sh.a. ka evidentuar faktin se derogimi i kërkuar nga shoqëria “Hidropower Elektrik” sh.p.k. nuk cenon funksionimin normal të sistemit të transmetimit të energjisë elektrike.
- Derogimet e kërkuara të merren në konsideratë dhe në marrëveshjet e nënshkruara ndërmjet shoqërisë “Hidropower Elektrik” sh.p.k. dhe OST sh.a., dhe të mos pengojnë operimin normal të HEC-ve të shoqërise “Hidropower Elektrik” sh.p.k. në rrjet, për periudhën e kërkuar të derogimit.
- OST sh.a. dhe shoqëria “Hidropower Elektrik” sh.p.k., duhet të marrin masat e nevojshme teknike për të garantuar sigurinë e operimit të veprës dhe të sistemit të transmetimit të energjisë elektrike. 
- Kërkesa për derogim e shoqërisë “Hidropower Elektrik” sh.p.k. është publikuar në faqen e internetit të ERE-s, në zërin “Konsultime”, më datë 5.7.2021, në mënyrë që të sigurohet transparenca e duhur për këtë proces dhe t’u jepet mundësia palëve të treta për ndonjë opinion apo koment të mundshëm, dhe deri më datë 5.8.2021, nuk është paraqitur asnjë opinion apo koment nga këto të fundit.
- Shoqëria “Hidropower Elektrik” sh.p.k. ka shlyer pagesat e rregullimit ndaj ERE-s për vitin 2020.
Për gjithë sa më sipër, Bordi i ERE-s

VENDOSI:

1. Të miratojë derogimin e kërkuar nga shoqëria “Hidropower Elektrik” sh.p.k., si më poshtë vijon:
a) Derogimin/pezullimin e përkohshëm të përcaktimeve të nenit 54, paragrafi 1, dhe nenit 55, paragrafi 1, të Kodit të Transmetimit, miratuar me vendimin e Bordit të ERE-s, nr. 186, datë 10.11.2017, për njësitë gjeneruese të shoqërisë “Hidropower Elektrik” sh.p.k.
b) Shoqëria “Hidropower Elektrik” sh.p.k. të vijojë të operojë e lidhur me sistemin e transmetimit, duke marrë në konsideratë sa përcaktuar në këtë derogim.
c) Afati i derogimit është për një periudhë 24 muaj.
2. Shoqëria “Hidropower Elektrik” sh.p.k. të informojë ERE-n dhe OST sh.a. çdo 6 muaj mbi ecurinë e implementimit të teknologjisë SCADA lokale, për integrimin dhe ndërfaqen me sistemin SCADA të OST sh.a.
3. Drejtoria e Monitorimit të Tregut dhe Inspektimeve të njoftojë aplikuesin dhe shoqërinë OST sh.a., për vendimin e Bordit të ERE-s.
Ky vendim hyn në fuqi menjëherë. 
Për këtë vendim mund të kërkohet rishikim në ERE, brenda 7 ditëve kalendarike, si dhe mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare. 
Ky vendim botohet në Fletoren Zyrtare.

